b'\n_START_ARTICLE_\nToluca\n_START_SECTION_\nNavnet\n_START_PARAGRAPH_\nNavnet Toluca kommer fra nahuatl T\xc5\x8dllohc\xc4\x81n, som betyr, Guden T\xc5\x8dllohs sted. I 1861 ble navnet endret til Toluca de Lerdo, etter Sebasti\xc3\xa1n Lerdo de Tejada, en fremst\xc3\xa5ende politiker og motstander av den franske intervensjonen i Mexico p\xc3\xa5 1860-tallet.\n_START_SECTION_\nHistorie\n_START_PARAGRAPH_\nIngen eksakt dato kan angis for bygrunnleggelsen, men de arkeologiske data peker p\xc3\xa5 at det allerede var fast bosetting i omr\xc3\xa5det p\xc3\xa5 800-tallet, og byen oppsto rundt 1120. I 1522 grunnla misjon\xc3\xa6rer en misjonsstasjon i Toluca, og deretter var byen en viktig by i Ny-Spania, den spanske kolonien hvor Mexico utgjorde hoveddelen.\n_START_SECTION_\nGeografi\n_START_PARAGRAPH_\nByen ligger i Matlazincodalen, 70 km s\xc3\xb8rvest for Mexico by, p\xc3\xa5 2\xc2\xa0680 meters h\xc3\xb8yde. Den er dermed den h\xc3\xb8yest beliggende delstatshovedstad i landet. P\xc3\xa5 grunn av h\xc3\xb8yden er klimaet kj\xc3\xb8ligere enn i Mexico by, og i omr\xc3\xa5dene rundt byen faller det sn\xc3\xb8 om vinteren. Her finnes det ogs\xc3\xa5 vintersportssteder. Fjellet og vulkanen Nevado de Toluca befinner seg like i utkanten av byen.\n_START_SECTION_\nN\xc3\xa6ringsliv\n_START_PARAGRAPH_\nByen er et viktig industrisenter. Det produseres drikkevarer, ferdigvarer, tekstiler, biler, elektriske apparater, kjemiske produkter og medisiner.\n_START_SECTION_\nUtdanning\n_START_PARAGRAPH_\nByen har \xc3\xa5tte universiteter, hvorav de mest fremst\xc3\xa5ende er Universidad Aut\xc3\xb3noma del Estado de M\xc3\xa9xico og det private Instituto Tecnol\xc3\xb3gico y de Estudios Superiores de Monterrey.\n_START_SECTION_\nSeverdigheter\n_START_PARAGRAPH_\nToluca er en vakker koloniby, og midt i ligger den store plassen Plaza de los M\xc3\xa1rtires, omgitt av katedralen, guvern\xc3\xb8rpalasset og flere offentlige bygninger. I sentrum finnes ogs\xc3\xa5 Cosmovitral, en serie drivhus med tusenvis av ulike plantesorter og som ogs\xc3\xa5 har fantasiske glassmalerier. For \xc3\xb8vrig er det flere kirker i kolonistil i byen. Flere museer og kunstgallerier vekker ogs\xc3\xa5 interesse, s\xc3\xa5vel som det store kultursenteret Centro Cultural Mexiquense, med hyppige kunstutstillinger og teaterforestillinger._NEWLINE_Vulkanen Nevado de Toluca, ogs\xc3\xa5 kalt Xinant\xc3\xa9calt, ligger ca. 30 km fra byen. Dette er et omr\xc3\xa5de for b\xc3\xa5de sommer- og vintersport. Nede i vulkankrateret finnes det to innsj\xc3\xb8er, og er det eneste krateret i Mexico som kan n\xc3\xa5s med bil.'